A Tanács 2210/88/EGK Rendelete

(1988. július 19.)

az olaj- és zsírpiac közös szervezésének létrehozásáról szóló 136/66/EGK tanácsi rendelet módosításáról

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre és különösen annak 43. cikkére,

tekintettel a Bizottság javaslatára [1],

tekintettel az Európai Parlament véleményére [2],

tekintettel a Gazdasági és Szociális Bizottság véleményére [3],

mivel az 1915/87/EGK rendelet [4] eltörli az olívaolajra vonatkozó havi emeléseket; mivel a legutóbb az 1098/88/EGK rendelettel [5] módosított 136/66/EGK rendelet [6] 7. és 11. cikkét ennek megfelelően ki kell igazítani; mivel ugyanakkor az említett rendelet 5. cikkében a kistermelő meghatározását szintén módosítani kell;

mivel a 136/66/EGK rendelet 26. cikkének (1) bekezdése előírja a repcemag és napraforgómag felvásárlásának lehetőségét abban az esetben, ha a piaci árak alacsonyabbak az intervenciós árnál; mivel a piac igazgatásának egyszerűsítése érdekében ezt a gazdaságilag indokolatlan feltételt el kell hagyni; mivel az intervenciós időszaknak az említett bekezdésben elrendelt korlátozása következtében az említett cikk (2) bekezdését módosítani kell; mivel Spanyolország és Portugália számára a napraforgómag intervenciós felvásárlásának időpontját a korábbi betakarítás figyelembevétele érdekében előbbre kell hozni,

ELFOGADTA EZT A RENDELETET:

1. cikk

A 136/66/EGK rendelet a következőképpen módosul:

1. Az 5. cikkben:

a) az (1) bekezdés második és hatodik albekezdése helyébe a következő rendelkezés lép:

"Minden év augusztus 1-jét megelőzően a Tanács, a Szerződés 43. cikkének (2) bekezdésében megállapított eljárással összhangban, a következő naptári évben kezdődő gazdasági évre vonatkozóan megállapítja a termelési támogatás egységnyi összegét. Ettől eltérő egységnyi támogatási összeg állapítható meg azokra a termelőkre nézve, akiknek átlagos termelése nem haladja meg az évi 300 kg olajat."

"Mindazonáltal a támogatás azon termelőknek fizetendő egységnyi összegét, akiknek egy gazdasági évre eső átlagos olívaolaj-termelése nem haladja meg a 300 kg-ot, nem kell megszorozni ezzel az együtthatóval."

b) a (2) bekezdés első francia bekezdésében "200" helyébe "300" lép.

2. A 7. cikk helyébe a következő rendelkezés lép:

"7. cikk

A reprezentatív piaci árat olyan szinten kell rögzíteni, amely lehetővé teszi a termelt olívaolaj rendes forgalmazását, tekintetbe véve a versengő termékek árait és különösen ezen árak várható alakulását a gazdasági év során."

3. A 11. cikk (1) bekezdése helyébe a következő rendelkezés lép:

"(1) Amennyiben a termelési támogatással csökkentett termelői irányár magasabb, mint az olívaolaj reprezentatív piaci ára, a Közösség területén előállított és forgalomba hozott olívaolajra fogyasztási támogatást kell nyújtani. A támogatás mértéke e két összeg különbségével egyenlő."

4. A 26. cikk (1) bekezdésének első albekezdése helyébe a következő rendelkezés lép:

"Október 1. és május 31. között az intervenciós hivatalok a (2) és (3) bekezdésnek megfelelően megállapított feltételek szerint felvásárolják az intervenciós központoknál megvételre felajánlott, a Közösségből származó olajos magvakat. Mindazonáltal a Spanyolországban és Portugáliában megvételre felajánlott napraforgómagokkal kapcsolatban a felvásárlás augusztus 1-jén kezdődik. A 27a. cikk sérelme nélkül az olajos magvakat az intervenciós ár 94 %-áért kell felvásárolni."

5. A 26. cikk (2) bekezdése helyébe a következő rendelkezés lép:

"(2) A Tanács a Bizottság javaslatára, minősített többséggel megállapítja az intervenció feltételeit és különösen azokat az alapelveket, amelyek szerint az intervenciós hivatalok az általuk felvásárolt magvakat értékesíthetik."

2. cikk

Ez a rendelet az Európai Közösségek Hivatalos Lapjában való kihirdetése napján lép hatályba.

Az 1. cikk (4) bekezdését a repcemagok tekintetében 1988. július 1-jétől, a napraforgómagok tekintetében pedig 1988. augusztus 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1988. július 19-én.

a Tanács részéről

az elnök

Y. Pottakis

[1] HL C 139., 1988.5.30., 23. o.

[2] HL C 187., 1988.7.18.

[3] HL C 175., 1988.7.4., 33. o.

[4] HL L 183., 1987.7.3., 7. o.

[5] HL L 110., 1988.4.29., 10. o.

[6] HL 172., 1966.9.30., 3025/66. o.

--------------------------------------------------